**Christiansborg er for første gang ramme om en iværksætterweekend**

*Danmarks økonomiske og sociale fremtid har brug for nytænkning. Derfor er samfundsnyttig iværksætteri på dagsordenen, når Christiansborg for første gang er ramme om en iværksætterweekend. Startup Weekend Borgen løber af stablen den 4.-6. oktober. Her vil politikere, iværksættere og helt almindelige danskere samarbejde om at udvikle konkrete løsninger, der i praksis kan ændre vores samfund.*

Det handler om arbejdspladser, vækst og samfundsnyttige initiativer, når Morten Østergaard åbner Startup Weekend Borgen den 4.oktober klokken 12:30. Over en weekend huser Fællessalen 100 innovative mennesker: Iværksættere, studerende, erhvervsfolk og politikere. Alle har de 60 sekunder til at pitche en idé på weekendens første dag. Herefter stemmer deltagerne om de femten bedste idéer, som der arbejdes videre med i teams hen over weekenden. Et hold af eksperter inden for blandt andet forretningsudvikling og kommunikation står til rådighed, således at løsningsforslagene bliver præget af høj faglighed. På sidstedagen kåres den bedste idé af en jury, hvor blandt andet Jørn Jacobsen fra SAP og Mads Henriksen fra Djøf sidder med. Vinderkriterierne er klare: Innovation, forretningspotentiale og samfundsnytte.

Blandt programpunkterne på arrangementet er en række debatter. På weekendens første dag deltager Jakob Engel-Schmidt, Benny Engelbrecht, Thomas Madsen Mygdahl, Sidsel Dyrholm Holst og Torben Thyregod i en diskussion om iværksætteri og innovationsprocesser. Vi har brug for at tænke iværksætteri ind i debatten om vækst og velfærdens bibeholdelse. Derfor skaber vi med Startup Weekend Borgen et forum for udvikling af samfundsnyttige initiativer og nye samarbejder på tværs af erhvervsliv, borgere og myndigheder, der fostrer unikke løsninger til gavn for hele samfundet. Arrangementet bakkes op af Djøf:

*”Danmark har brug for innovation og ildsjæle for at skabe ny dynamik og vækst i samfundet. Innovative virksomheder er mere produktive, skaber større overskud og ansætter flere. Det er den rigtige medicin*

*for Danmark. Vi håber meget, at politikerne vil lytte og være med til at skabe nogle attraktive rammer for nye iværksættere. Det er der brug for”,* siger Lisa Herold Ferbing, formand for Djøf.

**Kontakt:**

Projektleder: Jacob Vahr Svenningsen, jvs@swborgen.dk, 50 16 98 57

Projektleder: Avnit Singh Gandhoke, asg@swborgen.dk, 61 71 96 42

Presseansvarlig: Katrine Foget, kf@swborgen.dk, 28 83 47 86

**FAKTABOKS:**Startup Weekend Borgen er et nystart initiativ. Du kan læse mere her om organisationen her <http://swborgen.dk/om-swborgen/>

Startup Weekends er et internationalt koncept, der startede i USA i 2007. Der har været afholdt mere end 1000 Startup Weekends på verdensplan, og de har genereret mere end 8000 virksomheder. Du kan læse mere om konceptet her <http://startupweekend.org/>

Startup Weekend Borgen afholdes d. 4.-6. oktober 2013 i Fællessalen på Christiansborg. Hele landets befolkning har mulighed for at tilmelde sig med deres idé her <http://swborgen.dk/deltag-med-din-ide/>. Målet er at udvikle innovative og samfundsrelevante løsninger og søsætte nye virksomheder.